kardosdrur/scandi-wiki huggingface dataset:
Slippery When Wet

Slippery when Wet er et musikalbum, som blev udgivet i 1986 af rockgruppen Bon Jovi på Mercury Records, som har solgt over 34 millioner albums i USA og over 120 millioner albums i hele verden. Bon Jovis mest solgte album er Slippery When Wet fra 1986, med bl.a. en af bandets nok mest kendte sange, Livin' On a Prayer.

Spor 
Albumet Slippery When Wet indeholder sangene:
 Let it rock
 You give love a bad name
 Livin' on a prayer
 Social disaster
 Wanted dead or alive
 Raise your hands
 Without Love
 I'd die for you
 Never say goodbye
 Wild in the streets

Albumet blev genudgivet i 2005 og indeholder i den version desuden en minifolder med teksterne til alle ovenstående sange og billeder af gruppen.

Eksterne henvisninger 
 

Album fra 1986
Bon Jovi-album
This Is War

This Is War er det tredje studiealbum fra hard rock-bandet 30 Seconds to Mars.

Numre 
 "Escape" — 2:24
 "Night of the Hunter" — 5:41
 "Kings and Queens" — 5:48
 "This Is War" — 5:27
 "100 Suns" — 1:58
 "Hurricane" — 6:12
 "Closer to the Edge" — 4:34
 "Vox Populi" — 5:43
 "Search and Destroy" — 5:39
 "Alibi" — 6:00
 "Stranger in a Strange Land" — 6:54
 "L490" — 4:26

Musikere 
 Jared Leto – Vokal, guitar, bas
 Shannon Leto – Trommer
 Tomo Miličević – Guitar, bas

Eksterne henvisninger 
 Anmeldelse af This Is War  fra Gaffa.dk

30 Seconds to Mars-album
Album fra 2009
Færgetræk

Færgetræk er et trafikfænomen, hvor en større mængde biler kører ad samme rute efter at have forladt en færge. Færgetræk kan være en betydelig belastning for et vejnet, især hvis det er dimensioneret efter gennemsnitsbelastningen snarere end spidsbelastningen. Af samme årsag har færgetræk ofte været anvendt som argument for udbygning af vejnettet og bygning af omfartsveje.

Trafik
Eagger

Eagger, født Dwayne McFarlane (født 1977), er en dansk rapper og reggaemusiker. Navnet Eagger stammer fra hans onkel og er ordet reggae stavet bagfra.

Eagger er født i Værløse og flyttede til København i 1997, hvor han siden har frekventeret det københavnske musikmiljø.
Han har bl.a. været med til at starte Rub A Dub Sundays på Stengade 30, og sammen med Pharfar og Blæs Bukki er han en del af Bikstok Røgsystem.

Sammen med Stunn Gunn indgik han et samarbejde under navne EaggerStunn. I 2008, udgav de sammen deres første single, "Morder dem", og i 2012 deres debutalbum, Armagedion, som de har fået en guldplade for.

Privat holder Eagger af at fiske og læse konspirationsteorier.

Referencer

Eksterne henvisninger 
 Ny musik på P3 – uge 46 

Rappere fra Danmark
Personer fra Værløse
Yvonne Jensen

Yvonne Jensen er en fiktiv person, som optræder i de første 13 film om Olsen-banden. Hun spilles af Kirsten Walther.

Yvonne er gift med Kjeld, med hvem hun har børnene Birger, Børge og "lillesøster". Birger og "lillesøster" er dog kun en del af familien i den første film Olsen-banden fra 1968, herefter optræder Børge som familiens eneste barn i resten af filmene.

Yvonne og Kjeld bor i Valby, og deres bolig danner ofte rammerne for bandens hovedkvarter/tilholdssted.

Da Kirsten Walther døde i 1987, optræder Yvonne Jensen ikke i den 14. film Olsen-bandens sidste stik. I stedet for Yvonne medvirker Ruth Hansen, spillet af Grethe Sønck. Men den norske Yvonne/Valborg/Aud Schønemann levede. Så hun var med i den sidste norske Olsen-banden film.

Yvonne og Kjeld 
I Yvonne og Kjelds forhold er det tydeligt, at det er Yvonne der bestemmer. Yvonne står næsten altid i vejen for Kjelds beslutninger i Olsen-Banden, som reflekteres over på gruppen. Dette vises med dette citat, som går igennem mange af filmene: "Og hvad med Yvonne, hvad vil hun ikke sige til det". Dette kan sammenlignes med en lille dreng, som altid skal spørge sin mor om lov.

Kjeld og Yvonnes forhold har derfor også en stor betydning for gruppens handlinger. For at få Kjeld med i Egons plan, bliver de nødt til at overtale Yvonne til at give ham grønt lys. Selvom at Yvonnne ikke er direkte med i kuppet, så har hun alligevel en rolle. Dette har stor indflydelse på, hvad der kommer til at ske i den store ende.

Yvonne som kvinderettighedskæmper 
Yvonne og Kjeld bor i Valby, og deres bolig danner ofte rammer for bandens hovedkvarter/tilholdssted. I hjemmet i Valby er det Yvonne som er overhovedet, da hun er dominerende overfor sin familie og venner.

I 1970'erne, hvor de 13 Olsen-banden film blev indspillet, var kvindernes rettigheder meget debatteret. Kvinderne kæmpede på denne tid for ligestilling med mændene, og Yvonne er her et symbol på dette. Hun viser, at hun sagtens kan tage vare på sig selv, ved at tage styringen i hjemmet.

Selvom Yvonne fremstår som et selvstændigt og stærkt individ, bliver hun stadig set som et sexobjekt af hendes mandelige medspillere.

Psykologisk profil af Yvonne 

Dette er en personlighedsmodel af Yvonne, som er lavet på baggrund af: The Big 5 Personality test.
 Man kan se er hun en meget lukket kvinde der også er meget uenig med folk som det også er tydeligt afspejlet i filmen. 
 Hun er en kvinde, der hælder mod det nervøse. Dette kommer til udtryk i hendes tanker omkring Kjeld. 
 Hun er en udadvendt kvinde, som taler meget og snakker med alt og alle. Samtidig har hun en gennemtrængende mening om alt. 
 Hun ligger imellem uorganiseret og samvittighedsfuld, hvilket også passer til at hun er lidt samvittighedsfuld. Hun virker samtidig, som en organiseret kvinde.

Beklædningen 
Kostumieren Lotte Dandanell står bag alle kostumerne til Olsen Bandens figurer.

Eksterne henvisninger 
 

Personer fra Olsen-banden
DeSean Jackson

DeSean Jackson (født 1. december 1986 i Long Beach, Californien) er en amerikansk fodboldspiller, som spiller positionen wide receiver for holdet Washington Redskins. I college spillede DeSean for the University of California Golden Bears. Han blev drafted i anden runde i 2008-draften af Philadelphia Eagles. I både college og i NFL har DeSean spillet både Wide receiver og Kick/Punt returner. Han blev i 2009, i sit blot andet år valgt til Pro Bowl som både wide receiver og kick returner. Hvilket markerede første gang i NFL's historie en spiller blev valgt til Pro Bowl på to positioner samme år.

Eksterne henvisninger 

Amerikansk fodbold-spillere fra Philadelphia Eagles
Personer fra Californien
Decorate Decorate

Decorate Decorate var et dansk rock-band, der eksisterede fra 2006 til 2009.

Bandet blev dannet i 2006 og har hidtil opnået at indtage 1. pladsen på Det Elektriske Barometer med singlen "Surname Of Copenhagen". Desuden har de spillet live med navne som Blue Foundation og det engelske band Guillemots.
 
Decorate Decorate udsendte i maj 2007 mini-albummet Normandie, hvorfra P3 roterede singlen "Karen", og Det Elektriske Barometer promoverede nummeret "Surname Of Copenhagen". Albummet modtog tre ud af seks stjerner i musikmagasinet GAFFA.

Debutalbummet Instructions udkom d. 27. april 2009, og det modtog fire ud af seks stjerner i GAFFA.

Bandet ophørte i september 2009 sit samarbejde.

I 2022 spillede de koncert på Christiania efter 10 års opløsning.

Diskografi 
 Normandie (2007, EP)
 Instructions (2009)

Referencer

Eksterne henvisninger 
 

Musikgrupper fra Danmark
Musikgrupper fra 2006
Musikgrupper opløst i 2009
Santigold

Den amerikanske sangerinde og producer Santi White står i spidsen for projektet Santigold, der tidligere gik under navnet Santogold. Debutalbummet Santogold udkom i maj 2008. 

Første udspil var singlen ”L.E.S. Artistes” der blev et hit på blandt andet P3.
Gæstekunstnere på nummeret var producer/ rapper Naeem Juwan (Spank Rock) og den professionelle snowboarder og musiker Trevor ”Trouble” Andrew.

Og listen over samarbejdspartnere på Santigold’s debutalbum stopper ikke her, for selvom der umiddelbart ikke er nogle officielle bandmedlemmer, udgør kernen i projektet Santigold selv og produceren John Hill aka Johnny Rodeo, og derudover har et hav af navne, bl.a. Diplo, Switch, Disco D, Sinden, FreqNasty og M.I.A., bidraget til albummets lyd.

Santigold er bare det seneste i rækken af Santi White’s projekter. Hun har tidligere været frontfigur i bandet Stiffed, haft job i pladebranchen og skrevet sange og produceret for navne som Ashlee Simpson, Res og Lilly Allen. Senest har hun desuden været gæstevokalist på Mark Ronson’s album ”Version”.

Eksterne henvisninger 

 P3 Playlistnyt

Fra DR P3 playlistnyt
Tjek fødselsår
Sangere fra USA
Musikproducere fra USA
Irina Pantajeva

Irina Pantajeva (  ; født 31. oktober 1967) er en russisk model og skuespillerinde fra den etniske minoritetsgruppe Burjater.

Irina fik sit første store engagement i begyndelsen af 1990'erne, hvor hun arbejde for Karl Lagerfeld i Chanel, herefter arbejdede hun som Haute couture-model for designere som Christian Dior, Gianni Versace og Vivienne Westwood. Irina var flere gange forsigepige for Vogue og i 1998 den første asiatiske model i Sports Illustrated Swimsuit Edition..

I 1998 udgav hun sin selvbiografi Siberian Dream (Sibiriske drømme), som resulterede i en dokumentarfilm ved samme navn og som blev hædret med en Cine Golden Eagle Award. Hun medvirkede derefter i en række film og tv-serier. Iblandt Mortal Kombat: Annihilation, Celebrity, Zoolander, People I Know.

Irina Pantajeva er gift med den lettiske fotograf Roland Levin, som hun mødte i 1988 i Moskva. Sammen har de to sønner, Ruslan (1989) og Solongo (2003).  I dag har hun sit eget smykke-design i New York City som går under navnet, Irina.

Noter

Eksterne henvisninger 
 
 Irina Pantajeva  på MySpace
 Officiel side 

Burjater
Skuespillere fra Rusland
Fotomodeller fra Rusland
Saint John's

Saint John's er hovedstaden og den største by i den caribiske østat Antigua og Barbuda. Byen ligger på øen Antigua. Byens areal er ca. 10 km², og den har indbyggere. Fra havnen i Saint John's fragtes der bomuld og andre varer, som produceres på øerne.

Byen var administrationscenteret i kolonien Antigua og Barbuda fra 1632 til 1981. Det år blev landet selvstændigt, og Saint John's blev hovedstad.

Referencer 

Hovedstæder i Nordamerika
Antigua og Barbuda
Specialskole

En specialskole er en skole for elever, som vurderes ikke at ville kunne følge den normale undervisning i folkeskolen.

Eksempler på sådanne elever er døve eller blinde elever, samt elever med autisme, ADHD eller lignende handicaps.
Tajsjet

Tajsjet (, ; betyder kold flod på ketisk) er en by i Irkutsk oblast, Sibiriske føderale distrikt i Den Russiske Føderation omkring 680 kilometer nordvest for oblastens administrative center, Irkutsk. Byen har  indbyggere og blev grundlagt i .

Historie 
Tajsjet blev grundlagt i  som et forsyningsdepot og en station til Den transsibiriske jernbane, på jernbanenettets 4515 km. Bebyggelsen blev fik bystatus i 1938. Fra 1930'erne har Tajsjet været udgangspunktet for Bajkal–Amur jernbanen, og siden 2008 udgangspunktet for Olierørledning Østsibirien-Stillehavet.

I perioden fra 1930'erne til 1950'erne fungerede Tajsjet som administrativ center for de to Gulag arbejdslejre Oserlag og Angarstroy. Efter anden verdenskrig udgjorde kontingenter af japanske krigsfanger fra Guandong-armeen og tyske krigsfanger en stor del af de indsatte i disse lejre, som regel indsat på domme af 25 års varighed. De arbejdede på jernbanestrækningen Baikal-Amur. Dødeligheden var stor og det sagdes at der mellem Tajsjet og Bratsk var en "død mand under hver jernbanesvelle". De overlevende tyskere blev hjemsendt i efteråret 1955, efter den vesttyske forbundskansler Konrad Adenauer besøg i Moskva.

Indbyggerudvikling 

Note: Data fra folketællinger

Referencer

Eksterne henvisninger 

 Uofficiel byhjemmeside 
 Officiel hjemmeside for Tajsjet-disktrikt 

Byer i Irkutsk oblast
Oluf Lundt Bang (jurist)

Oluf Lundt (de) Bang (født 11. september 1731 i Ulkerup, Egebjerg Sogn, Holbæk Amt, død 27. september 1789) var en dansk justitiarius og generalprokurør.

Liv og gerning 
Han var en søn af kammerråd, forvalter over de kongelige godser i Ods Herred Niels Chr. Bang (1697 – 1760) og Catharina Maria f. Kjær (d. 1743).

Bang blev 1747 student fra Frederiksborg Skole, 1750 teologisk og 1758 juridisk kandidat. 1758 blev han Højesteretsadvokat og 1763 Kammeradvokat. 1772 blev han beordret til i skilsmisseprocessen imellem Christian VII og dronning Caroline Mathilde at føre sagen for kongen og desuden til at påtage sig forsvaret for Enevold Brandt.

Karriere 
1773 blev Bang justitsråd, 1777 optaget i adelsstanden, 1779 etatsråd og vice generalprokurør, 1780 assessor i Kancellikollegiet og ekstraordinær assessor i Højesteret, 1783 konferensråd, 1784 ved Stampes afgang generalprokurør, 1788 justitiarius i Hof- og Stadsretten.

Bang og landboreformerne 
Han nærede stor interesse for landboforholdenes udvikling og viste dette ikke blot ved at være et virksomt medlem af Landhusholdningsselskabet, men også ved 1786 at udgive en afhandling om bondestanden i Danmark. Regeringen anerkendte hans virksomhed i denne retning ved at gøre ham til medlem af Den Store Landbokommission.

Han var desuden forfatter til forskellige mindre juridiske afhandlinger.

Ægteskab og familie 
Han var gift 1. (1762) med Anthonette Frederica Horn (1741 – 25. marts 1773), en datter af justitiarius i hof- og stadsretten og konferensråd Frederik Horn, 2. (3. august 1773) med Else Marie Schjødt (1735 – 1802), enke efter brygger Nic. Thecou.

Noter

Litteratur 
 

Dommere i Hof- og Stadsretten
Højesteretsdommere fra Danmark
Generalprokurører
Prokuratorer fra Danmark
Konferensråder fra Danmark
Oluf Lundt 1
Danskere i 1700-tallet
Pude

En pude er en slags pose af stof, der er fyldt med blødt og eftergiveligt materiale. Den kan bruges som støtte.

Pudetyper 

Støttepuder er ofte hovedpuder i en seng, men kan også være sofapuder, rygpuder og  puder til brug på stole og bænke.

Det kan også være puder på bærestropper og idrætsudstyr og selepuder på seletøj. Andre puder er nålepuder, sypuder, kniplepuder og lugtepuder til parfume.

Ordet pude betød oprindeligt "noget, som er opsvulmet eller opblæst" og bruges stadig med denne betydning. Under fødderne er der trædepuder og kameler har specielle trampepuder. "Pude" betegner også genstande inden for fagområder, ofte i betydningen stødpude.

Materialer og fyld 

Oprindeligt blev hovedpuder og dyner fyldt med græs, halm, fjer, mankehår og lign. De kunne også fyldes med dun eller edderdun (dun fra edderfugle).  I dag er hovedpuder ofte fyldt med dun og små fler fra forskellige tamme gæs og ænder eller med moderne, syntetiske materialer.

Selve pudeposen kan være syet af vævet stof. Tidligere helst af hør, senere af bomuld. Men de kan også laves af silke, fløjl eller skind. Puder kan også være fyldt med luft.

Pudevår 
Fordi puder er vanskelige at vaske og tørre, kan især hovedpuder beskyttes med et betræk eller pudevår. Det kan rengøres uden problemer og forhindrer, at selve puden bliver snavset.

Se også 
 Pølle

Eksterne henvisninger
Frederik Ludvig Bang

Frederik Ludvig Bang (5. januar 1747 – 26. december 1820) var en dansk læge. Han var bror til juristen Oluf Lundt Bang og far til lægen Oluf Lundt Bang. Han var også stedfar til O.H og J.P. Mynster.

Bang blev 1773 doktor, 1774 reservemedikus på Frederiks Hospital, 1775-1800 overmedikus på samme hospital, 1782 designeret og 1800 ordentlig professor. Han var en udmærket lærer, der begyndte at indføre klinisk undervisning for de medicinske studenter. 

Af hans værker blev især Praxis medica systematice exposita, selectis diarii Nosocomii Fredericiani illustrata (1789) og Selecta diarii Nosocomii regii Fredericiani Hauniensis (1789) bekendte. Han var en meget ortodoks religiøs mand, der forfattede flere religiøse afhandlinger.

Kilder 

 
 

Læger fra Danmark
Professorer fra Københavns Universitet
Danskere i 1700-tallet
Danskere i 1800-tallet
Frederik Ludvig
Faglitterære forfattere fra Danmark
Carl Levy

Carl Edvard Marius (tidligere Moritz Marcus) Levy (født 8. september 1808 i København, død 30. december 1865 sammesteds) var en dansk fødselshjælper.

Levy var af jødisk slægt men lod sig døbe 30. november 1838 i Trinitatis Kirke, hvilket på den tid gjorde det lettere for ham at avancere i det danske samfund, selvom det ikke længere formelt set var et krav at være af kristen tro. Han tog medicinsk og derefter kirurgisk eksamen i 1831, licentiatgraden med afhandlingen De balneis russicis i 1832 og doktorgraden i 1833 med disputatsen De sympodia seu monstrositate sireni-formi.

Han rejste derefter udenlands i tre år for at studere fødselsvidenskab, blev lektor i dette fag i 1840, ekstraordinær professor 1841, ordentlig professor 1850 og overakkuchør ved Fødselsstiftelsen. Denne hjemsøgtes i Levys tid af en række barselsfeberepidemier og måtte gentagne gange lukkes, og Levy forstod ikke at bekæmpe dem på rationel måde, skønt Ignaz Semmelweis havde givet anvisningen dertil.

Levys litterære arbejder drejer sig om specielle emner eller er lærebøger for jordemødre, anvisninger for unge mødre og lignende. I Universitetsprogrammet for 1856 skrev han en god afhandling om lægen Christian Johan Berger.

Han er begravet på Assistens Kirkegård.

Kilder

Eksterne henvisninger 
 
 

Læger fra Danmark
Professorer fra Københavns Universitet
Jøder fra Danmark
Personer der er konverteret til kristendommen
Formænd for Lægeforeningen
Faglitterære forfattere fra Danmark
Dansksprogede forfattere fra Danmark
Danskere i 1800-tallet
Personer fra København
Foranderlig skælhat

Foranderlig skælhat (Kuehneromyces mutabilis) er en svamp i bredblad-familien. Den er almindelig i Danmark, hvor dens frugtlegemer især findes i knipper på dødt løvtræ. Det er en god spisesvamp, der dog af uerfarne kan forveksles med den dødeligt giftige randbæltet hjelmhat (Galerina paludosa).

Beskrivelse 

Foranderlig skælhat vokser i knipper på stubbe af dødt løvtræ. Ofte er stubben helt dækket af svampens frugtlegemer, og en enkelt stub kan rumme flere kilo af den lille svamp.

Hat
Den har som udvokset en relativt lille hat, 2-7 cm. Farven skifter meget med vejret. I tørt vjer er hatten gul eller gulligt brun, mens den i fugtigt vejr er mørkere brun. Hatten har næsten altid forskellige farver, og er lysest på midten.

Stok
Stokken er spinkelt bygget og forsynet med en ring, der ofte blot ses som en aftegning på stokken. Over ringen er stokken lys, mens den under ringen er brun eller mørkebrun. Ved berøring afgiver stokken et tydeligt brunligt pudder på hænderne. Dette pudder er de fine skæl, som svampen er dækket af.

Forvekslingsfare 

Foranderlig skælhat kan forveksles med andre skælhatte og enkelte svovlhatte, hvoraf nogle smager ubehageligt, men ingen af disse er giftige. Den eneste farlige forveksling er randbæltet hjelmhat (Galerina paludosa), som dog ikke afsætter mørke skæl ved berøring. Randbæltet hjelmhat vokser normalt i mindre knipper og oftest på stubbe af nåletræ. Den kan give alvorlige forgiftninger og skal absolut undgås i svamperetter.

Anvendelse 
Foranderlig skælhat er en god spisesvamp, som især er fremragende i supper, men også kan ristes eller stuves. Kun hatten anvendes, da stokken er sej og trævlet.

Noter

Litteratur 
Korhonen, Mauri (1973) Svampe i vor natur, Gyldendal
Knudsen, Henning & Jens H. Petersen (2009) Politikens svampebog, Politiken Forlag
Lange, Morten og Bodil (1978) Gode Spisesvampe, Gad København

Basidie-klassen
Svampe i Danmark
Ole Hieronymus Mynster

Ole Hieronymus Mynster (født 13. august 1772 i København, død 13. oktober 1818 sammesteds) var en dansk læge, bror til J.P. Mynster, far til Frederik Ludvig Mynster.

Mynster blev student 1788, studerede naturvidenskaber og lægevidenskab, vandt universitetets guldmedalje, stiftede sammen med fremragende videnskabsmænd Fysisk, økonomisk og mediko-kirurgisk Bibliotek, som han redigerede. 1796 tog han medicinsk eksamen, 1797 blev han Dr. med., 1800 reservemedikus ved Frederiks Hospital og adjunkt ved medicinske fakultet, 1802 overmedikus ved Hospitalet, 1805 ekstraordinær og 1817 ordentlig professor.

Kilder

Eksterne henvisninger 

 

Læger fra Danmark
Professorer fra Københavns Universitet
Medlemmer af Videnskabernes Selskab
Danskere i 1700-tallet
Danskere i 1800-tallet
Personer fra København
Ole Hieronymus
Artikler fra 1. udgave af Dansk biografisk leksikon
Modtagere af Københavns Universitets guldmedalje
Nizjneudinsk

Nizjneudinsk (, ) er en by i Irkutsk oblast, Sibiriske føderale distrikt i Den Russiske Føderation omkring 520 kilometer nordvest for oblastens administrative center, Irkutsk. Byen har  indbyggere og blev grundlagt i . Nizjneudinsk ligger ved Den transsibiriske jernbane, 4.678 km. fra Moskva.

Nizjneudinsk fik bystatus i 1783.

Historie 

Landsbyen blev grundlagt i  af kosakker under navnet Pokrovskij. I 1649 blev der bygget en mindre ostrog, og i 1664 en ny og større befæstning, der blev omdøbt til Udinskij ostrozjek. I 1763 fik landsbyen bystatus og sit nuværende navn. Navnet refererer til floden Tjuna, også kaldt Uda; Nizjne- betyder nedre, i modsætning til Verkhneudinsk (nu Ulan-Ude), ved udmundingen af Udafloden i Selenga; Verkhne- betyder øvre.

I lang tid var Nizhnyudinsk et vigtigt regionalt handelscenter for guld og produkter fra jagt og husdyr.

Indbyggerudvikling 

Note: Data fra folketællinger

Seværdigheder 
Nizjneudinsk har bevaret en række bygninger fra 1800-tallet, heriblandt Sankt Nikolaus kirken (Никольская церковь ).
Byen ligger ved floden Tjuna, 20 km fra byen er det 20 meter høje Ukovskij-vandfald og 75 km op ad Ude findes Nizjneudinskije hulerne. Omkring byen lever en af de mindste etniske grupper i Rusland, Tofalarene.

Referencer

Eksterne henvisninger 

 Byhjemmeside  
 Nizjneudinsk på mojgorod.ru 

Byer i Irkutsk oblast
Novaja Igirma

Novaja Igirma (, ) er en by i Irkutsk oblast, Sibiriske føderale distrikt i Den Russiske Føderation omkring 900 kilometer nord for oblastens administrative center, Irkutsk, langs floden Igirma, der har givet navn til byen, og 25 km fra floden Ilim. Byen har  indbyggere og blev grundlagt i .

Novaja Igirma blev grundlagt i  i forbindelse med konstruktionen af jernbanelinjen Bajkal-Amur. Det første tog nåede Novaja Igirma i 1968, hele linjen blev taget i brug i 1973. Som konsekvens af jernbaneforbindelsen har byen udviklet sig som et skovbrugscentrum.

Indbyggerudvikling 

Note: Efter 1970 Data fra folketællinger

Referencer

Eksterne henvisninger 
 Uofficiel byhjemmeside  

Byer i Irkutsk oblast
Dyne

En dyne er en foret tæppelignende tøjpose til at have over kroppen, så man ikke fryser. En dyne er en syet pose fyldt med dun eller andet materiale. Dyner har været brugt i Nordeuropa og i Norden, men skikken med dyner i stedet for sengetæpper og overlagner breder sig.

Opbygning 
Oprindeligt blev dyner fyldt med dun (deraf navnet), græs eller halm. Helst edderdun (dun fra edderfugle). I dag er dyner ofte fyldt med dun fra forskellige tamme gæs og ænder eller med vat, spundet af uld eller bomuld eller med syntetiske materialer. De fleste dyner har dynebetræk for at beskytte den.

En dyne på to meters længde med gåseheldun vejer kun 350 gram.

Etymologi 
Tidligere fandtes der både overdyner, underdyner og hoveddyner. Ordet kommer af norrønt "dúna", som er afledt af "dunn", som betyder "dun".

Eksterne henvisninger 

Interiør
Søvn
No More

"No More" er en stille ballade med Elvis Presley. Den er en komposition af Don Robertson og Hal Blair.

"No More" blev indspillet hos Radio Recorders i Hollywood den 21. marts 1961 og blev anvendt i filmen Blue Hawaii med Elvis Presley i hovedrollen og blev udgivet på soundtracket fra filmen, som kom på en LP med titlen Blue Hawaii.

Presley lavede senere en koncertoptagelse af "No More". Det var i H. I. C. Arena i Honolulu på Hawaii den 14. januar 1973 og den blev efter Elvis' død udsendt på albummet Mahalo From Elvis i juli 1978. 

"No More" er baseret på den gamle spanske sang "La Paloma" (duen), som i 1855 blev komponeret af Sebastián Yradier, der var student ved musikkonservatoriet i Madrid, og som første gang publicerede sangen i 1859.

"La Paloma" blev første gang indspillet på plade i 1899. Det var en opførelse af det spanske orkester 'Republikanergardens Musikkorps'.

Referencer 

Elvis Presley-sange
Popsange
Sange fra 1961